CELEX: 32019R0401
Language: fi
Date: 2018-12-19 00:00:00
Title: Komission delegoitu asetus (EU) 2019/401, annettu 19 päivänä joulukuuta 2018, unionin rekisterin perustamisesta annetun asetuksen (EU) N:o 389/2013 muuttamisesta (ETA:n kannalta merkityksellinen teksti.)

14.3.2019   
               
               
                  FI
               
               
                  Euroopan unionin virallinen lehti
               
               
                  L 72/4
               
            
         KOMISSION DELEGOITU ASETUS (EU) 2019/401,
         annettu 19 päivänä joulukuuta 2018,
         unionin rekisterin perustamisesta annetun asetuksen (EU) N:o 389/2013 muuttamisesta
         (ETA:n kannalta merkityksellinen teksti)
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon kasvihuonekaasujen päästöoikeuksien kaupan järjestelmän toteuttamisesta unionissa ja neuvoston direktiivin 96/61/EY muuttamisesta 13 päivänä lokakuuta 2003 annetun Euroopan parlamentin ja neuvoston direktiivin 2003/87/EY (1) ja erityisesti sen 19 artiklan 3 kohdan,
         sekä katsoo seuraavaa:
         
                     (1)
                  
                  
                     Rekisterijärjestelmällä varmistetaan direktiivillä 2003/87/EY perustetun EU:n päästöoikeuksien kaupan järjestelmän, Kioton pöytäkirjan ja päätöksen N:o 406/2009/EY mukaisten tapahtumien tarkka kirjanpito.
                  
               
                     (2)
                  
                  
                     Kun ja niin kauan kuin se on tarpeen EU:n päästökauppajärjestelmän ympäristötavoitteiden eheyden suojelemiseksi, lentotoiminnan harjoittajat ja muut EU:n päästökauppajärjestelmän toiminnanharjoittajat eivät voi käyttää päästöoikeuksia, jos ne on myöntänyt jäsenvaltio, joka on ilmoittanut Eurooppa-neuvostolle aikomuksestaan erota unionista Euroopan unionista tehdyn sopimuksen (SEU) 50 artiklan mukaisesti. SEU-sopimuksen 50 artiklan perusteella käytävien neuvottelujen ja direktiivin 2003/87/EY 12 artiklan 3 kohdan a alakohdan mukaisesti komission olisi säännöllisesti arvioitava, voidaanko käyttää jonkin jäsenvaltion päästöoikeuksia, joihin liittyy ilma-aluksen käyttäjien ja muiden toiminnanharjoittajien osalta päättyviä velvoitteita, etenkin tilanteissa, joissa unionin lainsäädännön soveltaminen ei vielä lakkaa kyseisessä jäsenvaltiossa tai kun varmistetaan riittävällä tavalla, että päästöoikeuksien palauttaminen tapahtuu oikeudellisesti täytäntöönpanokelpoisella tavalla ennen kuin perussopimusten soveltaminen lakkaa.
                  
               
                     (3)
                  
                  
                     Ison-Britannian ja Pohjois-Irlannin yhdistyneen kuningaskunnan eroamista Euroopan unionista ja Euroopan atomienergiayhteisöstä koskevassa sopimusluonnoksessa, jäljempänä ’erosopimus’, josta sovittiin neuvottelijoiden tasolla 14 päivänä marraskuuta 2018, määrätään siirtymäajasta ja varmistetaan, että Yhdistyneen kuningaskunnan toiminnanharjoittajat noudattavat direktiivin 2003/87/EY mukaisia velvoitteitaan vuosina 2019 ja 2020 aiheutuvien päästöjensä osalta. Jos erosopimus tulee voimaan, asianomaisen jäsenvaltion myöntämien päästöoikeuksien käyttöä ei ole enää tarpeen rajoittaa mainittuina vuosina.
                  
               
                     (4)
                  
                  
                     Sen vuoksi päästöoikeuksia ei pitäisi merkitä sitä päivää seuraavasta päivästä alkaen, jona molemmat osapuolet tallettavat erosopimuksen ratifioimisasiakirjansa neuvoston pääsihteerille.
                  
               
                     (5)
                  
                  
                     Tämän asetuksen vaikuttavuuden varmistamiseksi olisi toteutettava asianmukaiset tekniset toimenpiteet asetuksen soveltamisen aikana,
                  
               ON HYVÄKSYNYT TÄMÄN ASETUKSEN:
         
            1 artikla
            Lisätään asetuksen (EU) N:o 389/2013 41 artiklan 4 kohtaan seuraava kappale:
            
               
                  ”4.   Sitä päivää seuraavasta päivästä alkaen, jona molemmat erosopimukseen liittyvät ratifioimisasiakirjat talletetaan, vuosille 2019 ja 2020 myönnettyjä päästöoikeuksia ei merkitä maatunnuksella, jos sopimuksessa, jossa määrätään asianomaisen jäsenvaltion Euroopan unionista eroamiseen liittyvistä järjestelyistä, edellytetään, että mainittuina vuosina aiheutuviin päästöihin sovelletaan direktiivin 2003/87/EY vaatimuksia.”
               
            
         
         
            2 artikla
            Tämä asetus tulee voimaan sitä päivää seuraavana päivänä, jona se julkaistaan Euroopan unionin virallisessa lehdessä.
         
         
            Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            Tehty Brysselissä 19 päivänä joulukuuta 2018.
            
               
                  Komission puolesta
               
               
                  Puheenjohtaja
               
               Jean-Claude JUNCKER
            
         
         
            (1)  EUVL L 275, 25.10.2003, s. 32.